Argentina bɔɔlbɔnyi aberantsɛ a ɔagye dzin a wɔfrɛ no Gonzalo Higuaín dze ato nsɛnkyerɛwfo enyim Dwowda ewimber Ɔbɛsɛ 3, 2022 dɛ sɛ bɔɔlbɔ afe yi kɔ n’ewiei a, ɔnnkɔtoa do esi akan dɛ bɔɔlbɔnyi bio.
Gonzalo Higuaín dze asɛm yi too nsɛnkyerɛwfo enyim ber a nna ɔreyɛ nsɛnkyerɛwfo nhyiamu a bɔɔlbɔ kuw biara yɛ ansaana a woesi hɔn akan a ɔda hɔn enyim no. Ɔdze su na awerehow dze asɛm yi too gua a ɔyɛ nsɛnkyerɛwfo nyina a wɔwɔ hɔ no awerehow so.
Gonzalo Higuaín sii akan eduasa enum (35) maa River Plate bɔɔlbɔ kuw a ɔwɔ no kurom Argentina na ɔtoo atsena duenum (15) maa hɔn.
Gonzalo Higuaín sanee sii akan ɔha kor na eduakron (190) maa Real Madrid bɔɔlbɔ kuw no wɔ Spain na ɔtoow atsena nkorkor ɔha kor na esuon (107). Ɔnye Real Madrid gyee nkɔɔpow nkorkor esia Spain bɔɔlbɔ baatan La Liga kɔɔpow no yɛ ebiasa (3).
Gonzalo Higuaín sii akan ɔha kor na anan (104) maa Napoli bɔɔlbɔ kuw no wɔ Italy na ɔtoow atsena eduakron kor (90). Ɔnye Napoli bɔɔlbɔ kuw no gyee nkɔɔpow ebien (2) pɛr.
Gonzalo Higuaín sii akan ɔha kor na enum (105) maa Juventus bɔɔlbɔ kuw no wɔ Italy hɔ ara na ɔtoow atsena eduosia esia (66) maa hɔn. Ɔnye Juventus bɔɔlbɔ kuw no gyee nkɔɔpow etsitsir esia (6) a Italy bɔɔlbɔ baatan Serie A kɔɔpow no yɛ ebiasa (3).
Gonzalo Higuaín sii akan duenum (15) maa AC Milan na ɔtoow atsena awɔtwe (8) maa hɔn. Ɔnye hɔn anngye hwee.
Gonzalo Higuaín baa Ngyiresi aborokyirman nye Ngyiresi bɔɔlbɔ kuw Chelsea besii akan. Osii akan duanan (14) pɛr maa Chelsea na ɔtoo atsena enum (5). Ɔnye Chelsea bɔɔlbɔ kuw no gyee kɔɔpow kortsee.
Seseiara, Gonzalo Higuaín si akan ma Inter Miami bɔɔlbɔ kuw a ɔwɔ Amereka. Oesi akan eduosia enum (65) ama hɔn na ɔato atsena eduonu esuon (27). Hɔ na ɔaka dɛ sɛ bɔɔlbɔ afe no kɔ ewiei a ɔdze ne mpabowa bɛsɛn hɔ no.
Gonzalo Higuaín esi akan eduosoun enum (75) na ɔato atsena eduasa kor (31) ama ne man Argentina. Oenntum anngye hwee amma ne man.
Akannews.com edwumayɛfo nyinara ma Gonzalo Higuaín ahomgye pa.
